Lucas Edmonds

Lucas Edmonds (s. 27. tammikuuta 2001 North Bay, Ontario, Kanada) on ruotsalais-kanadalainen jääkiekkoilija, joka pelaa SM-liigajoukkue Pelicansissa. Hän on pelipaikaltaan oikea laitahyökkääjä. Edmonds laukoo oikealta.
Ura.
Seuraura.
Edmondsin kasvattajaseura on East Nipissing MHA. Hän muutti perheineen 11-vuotiaana Torontoon. Edmonds voitti kaudella 2015–2016 Mississauga Rebelsin joukkueessa GTHL U15-sarjan mestaruuden. Hän voitti myös OHF Bantam AAA:n mestaruuden ja OHF:n kultaa. Edmonds muutti vain 15-vuotiaana hänen äitinsä Pian kotimaahan Ruotsiin ja siirtyi Frölundan U16-joukkueeseen kaudeksi 2016–2017. Edmonds voitti U16 SM:n hopeaa. 
Kingston Frontenacs varasi Edmondsin 131. pelaajana OHL:n varaustilaisuudessa 2017. Kaudeksi 2017–2018 hän siirtyi Karlskronan organisaatioon. Edmonds voitti seuran J18-joukkueen sisäisen piste- ja maalipörssin tehoilla 16+12=28. Joukkue putosi kauden päätteeksi kuitenkin J18 Division 1:een. Kauden 2018–2019 hän pelasi suurimmaksi osaksi Karlskronan J20-joukkueessa, mutta Edmonds vahvisti myös J18-joukkuetta, jota hän oli nostamassa takaisin J18 Elitiin. Edmonds debytoi myös seuran miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa hän pelasi kymmenen runkosarjaottelua tehopistein 1+2=3.
Kaudeksi 2019–2020 Edmonds siirtyi Växjö Lakersin J20-joukkueeseen. Hän oli joukkueen paras pistemies ja maalintekijä tehoilla 22+29=51, joilla Edmonds jakoi koko J20 SuperElitin pistepörssin viidennen sijan Djurgårdenin Adam Falkin kanssa. Hän debytoi myös SHL:ssä, jossa Edmonds pelasi kauden ainoaksi jääneen ottelunsa 31. lokakuuta 2019 Leksandia vastaan. Hänet merkittiin Lakersin 13. hyökkääjäksi. Kaudeksi 2020–2021 hän siirtyi vuoden mittaisella sopimuksella Allsvenskan-joukkue Kristianstadiin. Edmonds jäi kuitenkin odotettua pienempään rooliin ja teki 22 ottelussa vain kolme syöttöpistettä. Lokakuussa 2020 seura lainasi hänet sarjatasoa alemmas HockeyEttaniin hänen aiempaan seuraansa Karlskronaan, jossa Edmonds pelasi lainansa aikana neljä ottelua. Helmikuussa 2021 hän siirtyi Karlskronaan loppukaudeksi, kun taas Kristianstadin suuntaan siirtyi hyökkääjä Oskar Svanlund. Edmonds pelasi HockeyEttanissa 13 runkosarjaottelua tehopistein 4+2=6.
Edmonds siirtyi kaudeksi 2021–2022 yli-ikäisenä hänet aiemmin varanneen Kingston Frontenacsin OHL-joukkueeseen. Hän nousi joukkueen varakapteeniksi. Edmonds teki runkosarjassa 68 ottelussa tehot 34+79=113, joilla hän voitti koko liigan syöttöpörssin sekä sijoittui pistepörssissä kolmanneksi edellään vain Windsor Spitfiresin Wyatt Johnston ja Soo Greyhoundsin Rory Kerins. Pudotuspeleissä Edmonds pelasi 11 ottelua tehopistein 6+5=11. Hänet palkittiin kauden päätteeksi OHL:n parhaana oikeana laitahyökkääjänä Jim Mahon Trophylla ja valittiin kolmanteen tähdistökentälliseen.
Tampa Bay Lightning varasi Edmondsin yli-ikäisenä (21 vuotta) kolmannella kierroksella 86. pelaajana . Hän teki jo heinäkuussa seuran kanssa kolmivuotisen tulokassopimuksen. Edmonds pelasi kauden 2022–2023 kokonaan AHL-joukkue Syracuse Crunchissa, jossa hän pelasi tulokaskautenaan 49 runkosarjaottelua tehopistein 15+12=27 ja viisi pudotuspeliottelua ilman tehopisteitä. Edmonds pelasi joukkueessa myös kauden 2023–2024 kokonaan. Hän pelasi siellä myös alkukauden 2024–2025, kunnes tammikuussa 2025 Lightning kauppasi Edmondsin New York Rangersiin vaihdossa hyökkääjä Ryder Korczakiin. Hän pelasi loppukauden AHL-joukkue Hartford Wolf Packin vahvuudessa.
Syyskuussa 2025 Edmonds siirtyi kauden 2025–2026 kattavalla ja kahden kuukauden koeajan sisältävällä sopimuksella SM-liigajoukkue Pelicansiin. Marraskuussa hänen koesopimustaan jatkettiin 20. joulukuuta saakka.
Maajoukkueura.
Edmonds on edustanut Ruotsia neljässä nuorten ja neljässä poikien maaottelussa.
Muuta.
Edmondsin kanadalainen isä Randy pelasi omalla urallaan hyökkääjänä Ruotsin alemmissa sarjoissa. Hän on luonut myöhemmin uraa eri valmennus- ja seurajohtotehtävissä Pohjois-Amerikassa, Ruotsissa, Japanissa, Saksassa ja Sloveniassa. Lucas Edmondsin äiti Pia on ruotsalainen.